AWC พุ่งแรง 4% นิวไฮกว่า 3 ปี รับเข้า “MSCI ผันผวนต่ำ” วันนี้
AWC พุ่งแรง 4% ราคาแตะ 6.45 บ. นิวไฮกว่า 3 ปี รับเข้าคำนวณ “MSCI ที่มีความผันผวนต่ำ” มีผลวันนี้ คาดเม็ดเงินไหลเข้ากว่าพันล้านบาท
AWC พุ่งแรง 4% ราคาแตะ 6.45 บ. นิวไฮกว่า 3 ปี รับเข้าคำนวณ “MSCI ที่มีความผันผวนต่ำ” มีผลวันนี้
30 พ.ย. 2565

ผู้สื่อข่าวรายงานว่า วันนี้ (30 พ.ย.65) ราคาหุ้น บริษัท แอสเสท เวิรด์ คอร์ป จำกัด (มหาชน) หรือ AWC ล่าสุด ณ เวลา 15:10 น. อยู่ที่ระดับ 6.45 บาท บวก 0.25 บาท หรือ 4.03% สูงสุดที่ระดับ 6.50 บาท ต่ำสุดที่ระดับ 6.15 บาท ด้วยมูลค่าซื้อขาย 681.44 ล้านบาท ทั้งนี้ราคาหุ้น AWC ปรับตัวขึ้นสูงสุดในรอบกว่า 3 ปี นับตั้งแต่ราคาหุ้นอยู่ที่ระดับ 6.55 บาท เมื่อวันที่ 18 ต.ค.2562

ขณะที่ก่อนหน้านี้บล.โนมูระ พัฒนสิน ระบุในบทวิเคราะห์ว่า MSCI Minimum Volatility หรือ MSCI ที่มีความผันผวนต่ำ ประกาศรายชื่อหุ้นชุดใหม่ ซึ่งเป็นการประกาศหลังดัชนี MSCI Global Standard Index และจะมีการปรับน้ำหนักพร้อมกัน 30 พ.ย. นี้ พบว่า หุ้นไทยเข้าใหม่ 2 บริษัท คือ AWC (35 ล้านดอลลาร์), CRC (29 ล้านดอลลาร์) และมีการเพิ่มน้ำหนักหุ้นไทย 1 บริษัท คือ OSP (9 ล้านดอลลาร์)
ทั้งนี้ประเด็นดังกล่าวทำให้ การลดน้ำหนักหุ้นไทยของ MSCI รวมจากเดิมราว -100 ล้านดอลลาร์ จะลดน้อยลงเหลือราว -35 ล้านดอลลาร์ กลยุทธ์แนะนำซื้อลงทุน CRC (ราคาเป้าหมาย 48) และเก็งกำไร AWC, OSP